題益公丞相天香堂
作者：楊萬里
朝代：宋

paragraphs: 君不見沉香亭北專東風，謫仙作頌天無功。
君不見君王殿後春第一，領袖衆芳捧堯日。
此花司春轉化鈞，一風一雨萬物春。
十分整頓春光了，收黄拾紫歸江表。
天香染就山龍裳，餘芬却染山水鄉。
青原白鷺萬松竹，被渠染作天上香。
人間何曾識姚魏，相公新移洛中裔。
呼酒先招野客看，不醉花前爲誰醉。